b'\n_START_ARTICLE_\nEreb\n_START_PARAGRAPH_\nEreb (gr\xc4\x8d. \xe1\xbc\x9c\xcf\x81\xce\xb5\xcf\x90\xce\xbf\xcf\x82, Erebos) u gr\xc4\x8dkoj mitologiji primordijalni je bog, personifikacija tame i sjene koja je ispunjavala sve kutove svijeta. Prema Heziodu, Kaosov je sin i Niktin brat s kojom je imao k\xc4\x87er Hemeru (Dan) i sina Etera (Zrak). Po Ciceronu, sin mu je bio i Eros (Ljubav). Ujedno je to naziv i za dio podzemnog svijeta.\n_START_SECTION_\nEtimologija\n_START_PARAGRAPH_\nRije\xc4\x8d Ereb vjerojatno dolazi iz praindoeuropskog jezika, *hregwos, koja ima svoju srodnu rije\xc4\x8d u starom nordijskom jeziku roekkr, gotskom riqis = "tama", sanskrt rajani = "no\xc4\x87", toharskom ork\xc3\xa4m = "tama". Jo\xc5\xa1 jedna mogu\xc4\x87nost jest da je rije\xc4\x8d posu\xc4\x91ena iz hebrejskog jezika - erebh i akadskog jezika -erebu = "zalazak sunca", "ve\xc4\x8der" (otuda povezanost s tamom). Ista etimologija "zalaska sunca" predlo\xc5\xbeena je i za Europu.\n_START_SECTION_\nPorijeklo\n_START_PARAGRAPH_\nPo pjesniku Heziodu, sin je prapo\xc4\x8dela - Kaosa, iz kojeg su nastali primordijali. Orfi\xc4\x8dke pjesme ga spominju kao sina Krona (Vrijeme) i Ananke.\n_START_SECTION_\nHad\n_START_PARAGRAPH_\nPrema nekim kasnijim legendama, Ereb je bio jedan od dijelova podzemnog svijeta u kojem se nalazila pala\xc4\x8da boga Hada, gdje je on, zajedno sa svojom \xc5\xbeenom Perzefonom vladao bogovima podzemnog svijeta i du\xc5\xa1ama mrtvih. Ereb je istodobno bio sinonim za Hada, boga podzemnog svijeta, i mra\xc4\x8dan, sumoran prostor kroz koji su du\xc5\xa1e ulazile u podzemni svijet. U Erebu su bile dvije rijeke - Leta i Mnemozina. Du\xc5\xa1e bi pile vodu iz rijeke Lete, rijeke zaborava, da se ne sje\xc4\x87aju pro\xc5\xa1log \xc5\xbeivota nakon reinkarnacije. Onaj tko bi pio iz Mnemozine, sje\xc4\x87ao bi se svega i postao sveznaju\xc4\x87im.'